b'\n_START_ARTICLE_\nKasukalan\n_START_PARAGRAPH_\nAng kasukalan o sukal (Ingles: jungle, thicket) ay isang masinsing gubat na nasa lugar na tropikal. Maulan sa mga kasukalan. Naniniwala ang mga siyentipiko na mas maraming mga hayop at mga halamang naninirahan sa mga kasukalan kaysa iba pang mga pook. Maraming oras na mainit, o mataas ang temperatura, sa mga kasukalan. Kapag pinag-uusapan ng mga tao ang kasukalan, maaaring tinutukoy din nila ang gubat o maulang mga gubat. Maaari ring tumukoy ang kasukalan sa pinakamasinsin o mahigit-kumulang ang hindi kayang pasuking mga rehiyong nasa loob ng tropikal na maulang gubat na may masaganang buhay na mga halaman at mga hayop. Nilalarawan din ito bilang isang lupaing tropikal na may malalago at magkakasalasalabat na mga halaman at mabababang mga puno na nasa ilalim ng naglalakihang mga punongkahoy.\n_START_SECTION_\nIbang kahulugan\n_START_PARAGRAPH_\nDahil sa ganitong mga katangian ng isang kasukalan, naging kasingkahulugan din ng salitang ito ang "kasagsagan at kaguluhan sa lungsod", ang "kaguluhan o kalituhan na walang patutunguhan ng isang tao", at "makapal na bagay na hindi mapasuk-pasok ng diwa, ugnayan, o kaya ng katwiran". Maaari rin itong mangahulugang "magulong pagkakahalu-halo", o kaya isang "pook na pinangyayarihan ng malupit na pakikihamok".'